Na temelju članka 95. stavka 1. Zakona o komunalnom gospodarstvu (“Narodne novine” broj 68/18, 110/18 i 32/20) i članka 46. Statuta Grada Rijeke (“Službene novine Primorsko-goranske županije” broj 24/09, 11/10 i 5/13 i “Službene novine Grada Rijeke” broj 7/14, 12/17, 9/18, 11/18 – pročišćeni tekst i 2/20), Gradsko vijeće Grada Rijeke, na sjednici \_\_\_\_\_\_\_\_\_\_\_\_\_\_\_, donijelo je

**ODLUKU  
o dopuni Odluke o komunalnoj naknadi**

**Članak 1.**

U Odluci o komunalnoj naknadi („Službene novine Grada Rijeke“ broj 3/19, 6/20, 11/20 i 16/20) iza članka 20. dodaje se članak 20.a koji glasi:

„(1) Pravo na djelomično ili potpuno oslobađanje od plaćanja komunalne naknade imaju obveznici plaćanja komunalne naknade na području Grada Rijeke nakon 01.01.2021. godine iz**:**

**- djelatnosti iz područja informatičke tehnologije (IT sektor i to**  Računalno programiranje (softver) - 58.21, 58.29, 62.01, 62.02, 62.03, 62.09, 63.11 te Računala (hardver) 26.20, 95.11**)** čija je vrijednost ulaganja u dugotrajnu imovinu od 01.01.2021. veća od 1.000.000,00 kuna i koji zapošljavaju najmanje 5 novih zaposlenika na neodređeno vrijeme od 01.01.2021.,

**- proizvodne djelatnosti propisane člankom 9. ove Odluke** čija je vrijednost ulaganja u dugotrajnu imovinu od 01.01.2021. veća od 3.000.000,00 kuna i koji zapošljavaju najmanje 5 novih zaposlenika na neodređeno vrijeme od 01.01.2021.,

**- prerađivačke djelatnosti u skladu s Nacionalnom klasifikacijom djelatnosti**, čija je vrijednost ulaganja u dugotrajnu imovinu od 01.01.2021. veća od 3.000.000,00 kuna i koji zapošljavaju najmanje 5 novih zaposlenika na neodređeno vrijeme od 01.01.2021.

(2) Pravo na djelomično ili potpuno oslobađanje od plaćanja komunalne naknade imaju obveznici plaćanja komunalne naknade na području Grada Rijeke koji su ispunili uvjete iz stavka 1. ovog članka i to u prvoj godini od ostvarenja uvjeta 100%, u drugoj godini od ostvarenja uvjeta 50%, a u trećoj godini od ostvarenja uvjeta 25%.

(3) Obveznik iz stavka 1. i 2. ovog članka zahtjev za oslobađanje od plaćanja komunalne naknade podnosi Odjelu gradske uprave za komunalni sustav Grada nakon što su nastali uvjeti iz stavka 1. ovog članka.

(4) Obveznik plaćanja komunalne naknade iz stavaka 1. i 2. ovoga članka dužan je prilikom podnošenja zahtjeva za oslobađanje od plaćanja komunalne naknade Odjelu gradske uprave za komunalni sustav Grada dostaviti odgovarajuću dokumentaciju kojom dokazuje ispunjavanje uvjeta iz stavaka 1. i 2. ovoga članka.

(5) Odjel gradske uprave za komunalni sustav Grada o zahtjevu za oslobađanje od plaćanja komunalne naknade odlučuje donošenjem rješenja.

 (6) Obveznik koji ostvari pravo na oslobađanje od plaćanja komunalne naknade iz stavka 1. i 2. ovog članka, a koji u poslovnom prostoru prestane obavljati djelatnost ili promjeni vrstu obavljanja djelatnosti u razdoblju za koje vrijedi oslobađanje od plaćanja komunalne naknade dužan je odmah po nastanku navedenih promjena pisanim putem obavijestiti Odjel gradske uprave za komunalni sustav Grada radi provođenja odgovarajućeg postupka.

 (7) Ako obveznik iz stavka 1. I 2. ovog članka ne postupi u skladu s odredbom stavka 6. ovog članka Odjel gradske uprave za komunalni sustav Grada će provesti odgovarajući postupak i naplatiti iznos komunalne naknade za koji je obveznik ostvario oslobađanje od plaćanja.

**Članak 2.**

Ova Odluka stupa na snagu osmoga dana od dana objave u “Službenim novinama Grada Rijeke”.